钦定古今图书集成/明伦汇编/官常典/第728卷 > 黄俊
## 钦定古今图书集成/明伦汇编/官常典/第728卷 > 黄俊

按《广东通志》：“俊，南海人，沉重有谋，为摧锋将军。德祐
二年，元兵陷临安，广东经略使徐直谅遣人赴隆兴
纳款，元酋阿里海牙吕师夔亦来徇广州。未几，益王
即位，直谅乃遣权提刑郡人李性道领摧锋军及水
军往拒元所遣将黄世雄等。俊忠愤赴敌，至石门，遥
望贼骑拥山塞川，性道惧，俊曰：‘俊观贼众部伍未整，
分兵为两翼，登途绕其后，击之可以得志’。”性道不从，
舣舟岸浒不战。既而，贼结阵行列，鼓噪而前。俊奋身
大呼，率众迎敌力战，裨将实贤等退缩，不为之援，遂
败绩奔还。直谅闻之，宵遁。元黄世雄等遂陷广州，授
以官，俊拒不受，遂死之。